Reglement for Norges Fleridrettsforbund

**Disiplinær- og sanksjonsutvalg**

Fastsatt av styret i Norges Fleridrettsforbund 9. januar 2020

**§ 1 Utvalgets sammensetning**

Norge Fleridrettsforbunds Disiplinær- og sanksjonsutvalg (DSU) består av leder og to medlemmer, samt ett varamedlem, samtlige fra ulike klubber. Både Seksjon Petanque og Seksjon Boccia og Teppecurling skal være representert i utvalget, begge med to representanter hver. Utvalget er vedtaksført dersom minst to av medlemmene deltar i behandlingen.

Seksjon Friskis&Svettis har besluttet ikke å delta i utvalget. Dette reglement gjelder derfor ikke for seksjonen og dens lag og medlemmer.

Til og med Tinget 2021

Utvalgets representanter oppnevnes av styret i Petanque og styret i Boccia og Teppecurling. Utvalget oppnevnes for gjeldende tingperiode. Utvalget konstituerer seg selv.

Fra og med Tinget 2021

Seksjonene innstiller sine kandidater til styret i Norges Fleridrettsforbund. Utvalget velges på Tinget.

**§ 2 Oppgaver og forføyninger/sanksjoner/mandat**

DSU skal behandle og tilrå i følgende saker:

***§ 2.1***

Saker hvor det er aktuelt for FIF å ilegge en disiplinærforføyning for brudd på idrettens regelverk, herunder også Bestemmelsene om Barneidrett, vedtak eller alminnelig god oppførsel i medhold av NIFs lov § 11-1.

Slike forføyninger regnes ikke som straff etter NIFs lov.

Virkeområdet for denne bestemmelsen gjelder medlemmer av klubber tilsluttet FIF, klubbene selv eller utøvere og deltakere som beskrevet i NIFs lov § 11-3(1) b, c og d, samt deltakere i støtteapparat som beskrevet i NIFs lov § 11-3(2).

DSU kan benytte følgende disiplinærforføyninger/sanksjoner:

a) Irettesettelse

b) Bortvisning

c) Utelukkelse i inntil 3 måneder

d) Bot på inntil kr. 50.000,- for enkeltpersoner og kr. 500.000,- for organisasjonsledd

***§ 2.2***

Saker som gjelder overtredelse av bestemmelsene i seksjonenes turneringsreglement og som er forbundet med sanksjoner, jfr. NIFs lov § 11-2. Slike sanksjoner regnes ikke som straff etter NIFs lov.

DSU kan benytte følgende sanksjoner:

a) Irettesettelse

b) Bot på inntil kr. 50.000,- for enkeltpersoner og kr. 500.000,- for organisasjonsledd

c) Tap av plassering, resultat eller poeng

d) Utelukkelse på inntil tre måneder fra deltagelse i et bestemt tidsrom eller et bestemt antall kamper/konkurranser

***§ 2.3***

Saker der det skal vurderes å anmelde noen til NIFs domsutvalg for brudd på idrettens straffebestemmelser, jfr. NIFs lov § 11-3 flg. DSU gir i slike saker sin innstilling til FIFs styre som avgjør om FIF skal inngi påtalebegjæring.

***§ 2.4***

Utvalget fungerer som voldgiftsnemnd etter turneringsreglementets bestemmelser.

**§ 3 Rett til anmeldelse. Frister**

1. Enhver som i forbundsturnering er berørt av en hendelse som innebærer brudd på FIF sine turneringsbestemmelser eller barneidrettsbestemmelsene, kan anmelde forholdet til DSU. Anmeldelse må inngis innen tre dager etter at den berørte ble eller burde ha blitt kjent med forholdet. Anmeldelsen til DSU sendes til forbundskontoret pr. e-post eller på annen dokumenterbar måte.

2. Turneringsledelsen skal senest dagen etter turneringens avslutning anmelde eventuelle brudd på turneringsbestemmelser eller andre sanksjoner bare forhold som har funnet sted i tilknytning til turneringen. Anmeldelse skjer som beskrevet i første ledd siste setning.

3. Dersom DSU finner grunn til det, kan utvalget selv beslutte å ta en sak til behandling.

4. Styret i Petanque og Boccia og Teppecurling kan beslutte å pålegge DSU å ta en sak til behandling.

5. DSU skal behandle sak etter pkt. 3 og 4 snarest mulig etter at DSU ble kjent med saken eller pålegg fra styret er gitt. Hvis det er gått mer enn ett -1- år siden hendelsen fant sted, kan DSU ikke behandle saken.

**§ 4 Skyldkrav. Villfarelse**

For at sanksjoner skal kunne ilegges, må det foreligge forsett eller uaktsomhet. Manglende kjennskap til Petanque og Boccia og Teppecurling sine turneringsbestemmelser eller andre deler av idrettens regelverk, fritar ikke for sanksjoner.

**§ 5 Henleggelse**

DSU kan beslutte å henlegge en anmeldelse i følgende tilfeller:

1. Der det er åpenbart at det ikke foreligger noe sanksjonerbart forhold.

2. Der det anmeldte forhold er av uvesentlig eller bagatellmessig karakter.

3. Der det er åpenbart at fristen for anmeldelse er overskredet.

**§ 6 Suspensjon**

1. Dersom DSU finner det påkrevd kan utvalget, så snart anmeldelse er mottatt, beslutte å suspendere anmeldte mens saken behandles. Suspensjonen skal i så fall gjøres kjent for vedkommende snarest mulig.

2. Dersom anmeldte har uteblitt fra eller avbrutt en påbegynt turnering i strid med sanksjonsreglementet i turneringsbestemmelsen og uten godkjennelse fra Petanque/Boccia og Teppecurling, eller turneringsledelsen, er vedkommende suspendert fra turneringsspill i Petanque/Boccia og Teppecurlings turneringer uten særskilt beslutning inntil saken er ferdigbehandlet.

**§ 7 Saksbehandling**

1. Saksbehandlingen skjer skriftlig. I særlige tilfeller kan DSU likevel beslutte at det skal avholdes muntlig forhandling.

2. Dersom turneringsledelsen i en forbundsturnering beslutter å anmelde en sak til DSU, skal den anmeldte få beskjed om hva anmeldelsen gjelder, og at vedkommende har en frist på 48 timer etter hendelsen til å avgi sin forklaring. Slik beskjed kan gis direkte overfor den det gjelder, eller pr. SMS eller e-post til vedkommende. Blir anmeldelsen gitt av noen andre enn turneringsledelsen, skal DSU påse at anmeldte blir varslet. Dersom den som anmeldes er under 18 år, skal også foresatte varsles.

3. Den som blir anmeldt og som ønsker å avgi forklaring, må uoppfordret sende denne til DSU via forbundskontoret pr. e-post eller på annen etterviselig måte, innen 48 timer etter eller at anmeldelsen er mottatt av ham/henne. Gjøres ikke dette, eller DSU ikke innen fristes utløp har mottatt begjæring om fristutsettelse, kan DSU avgjøre saken på grunnlag av de foreliggende opplysninger alene.

Dersom den anmeldte ikke benytter seg av sin mulighet til å komme med sin versjon før fristen, har vedkommende heller ikke i etterkant av behandling mulighet til å komme med den.

4. Dersom det ikke besluttes muntlig forhandling, skal saken behandles og avgjøres snarest mulig etter at anmeldtes forklaring foreligger eller fristen for å inngi forklaring er oversittet.

5. DSU skal påse at saken er tilstrekkelig opplyst før avgjørelse tas. Dersom utvalget finner det nødvendig for en forsvarlig avgjørelse av saken, skal det innhente ytterligere forklaringer eller bevis.

6. Avgjørelsen skal begrunnes, og den kan bare bygge på de bevis som foreligger i saken. Enhver tvil skal komme anmeldte til gode.

7. Avgjørelsen sendes anmeldte og dennes lag, anmelder og FIF. Dersom anmeldte er under 18 år, sendes avgjørelsen også foresatte.

**§ 8 Offentliggjøring**

DSU kan beslutte å offentliggjøre sin avgjørelse i anonymisert form. DSU kan også bestemme at kun slutningen skal offentliggjøres.

**§ 9 Ikrafttredelse**

Sanksjonen trer i kraft fra den tid DSU bestemmer.

**§ 10 Anke. Gjenopptakelse**

1. DSUs avgjørelse er endelig og kan ikke ankes.

2. DSU kan etter begjæring ta en sak opp til fornyet behandling, dersom det fremkommer nye bevis som man antar kunne ført til et annet resultat. Gjenopptakelsessaken behandles i så fall som en ny sak.

**§ 11 Benådning**

Petanque og Boccia og Teppecurling sine styrer kan etter søknad, dersom særlige omstendigheter taler for det, gi benådning i sanksjonsaker.

**§ 12 Økonomi**

Dersom DSU har kostnader knyttet til behandlinger, reisekostnader, behov for juridisk hjelp eller lignende, skal den seksjon som anmeldte tilhører ta kostnadene.